حضرت مسلمہ بن مخلدؓ بڑھے ، مگر بھاری بھرکم آدمی تھے اس لیے حملہ کرتے وقت گھوڑے پر سنبھل نہ سکے اور رومی نے پچھاڑ دیا ، مگر مسلمانوں نے بڑھ کر بچالیا ، عمرو بن العاصؓ کو غصہ آگیا،انھوں نے کہا ایسے نامردوں کو میدان میں آنے کی کیا ضرورت تھی ، مسلمہؓ بن مخلد انصاری کو بہت ناگوار ہوا ، مگر مصلحت وقت کے خیال سے خاموش رہے اور لڑائی کا بازار گرم ہو گیا ، مسلمان رومیوں کو جوش میں دباتے ہوئے قلعہ کے اندر تک چلے گئے اور دیر تک قلعہ کے اندر لڑتے رہے ، لیکن پھر رومیوں نے سنبھل کر مسلمانوں کو قلعہ کے باہر کر دیا ، ان کے نکلنے کے بعد رومیوں نے قلعہ کا دروازہ بند کر لیا ، اتفاق سے چار آدمی جن میں ایک حضرت عمرو بن العاصؓ اور دوسرے مسلمہ ؓ بن مخلد تھے ، قلعہ ہی میں رہ گئے ، رومیوں کی نظر پڑی تو کہا اب تم ہمارے بس میں ہو ، اس لیے بہتر یہی ہے کہ اپنے کو ہمارے حوالہ کر دو ، بیکار جان دینے سے کیا فائدہ ، عمرو بن العاصؓ نے کہا کہ یہ نہیں ہو سکتا ، البتہ اگر تم ہم کو چھوڑدو تو تمھارے قیدی واپس کردیے جائیں گے ، رومی اس پر آمادہ نہ ہوئے اور رہائی کی یہ شرط ٹھری کہ چار محصورین میں سے کوئی ایک کسی رومی کا مقابلہ کرے،اگر مسلمان فتحیاب ہو جائے تو سب چھوڑ دیے جائیں گے ورنہ انھیں حوالہ کر دینا ہوگا ، عمرو بن العاصؓ راضی ہو گئے اور خود مقابلہ میں آنا چاہا ، مگر مسلمہؓ نے سمجھا یا کہ آپ امیر ہیں ، اگر آپ کو کوئی صدمہ پہنچا تو فوج کا کیا حشر ہوگا ، اس لیے مجھ کو نکلنے دیجئے ، ان کی سمجھ میں یہ بات آگئی اور مسلمہؓ بن مخلد مقابلہ میں آئے ، خوش قسمتی سے دوہی ایک ہاتھ میں رومی کو گرادیا اور اس طرح سے ان لوگوں کی جان بچ گئی ، ان کے چھوٹنے کے بعد رومیوں کو معلوم ہوا کہ ان میں اسلامی لشکر کے سپہ سالار عمرو بن العاصؓ بھی تھے ، مگراب سوائے پشیمانی کے اور کیا ہو سکتا تھا اس لیے ہاتھ مل کے رہ گئے ، عمرو بن العاصؓ مسلمہؓ بن مخلد کو ڈانٹنے پر بہت نادم تھے ، اس لیے رہائی کے بعد سب سے پہلے ان سے معافی مانگی ، مسلمہؓ نے نہایت خوش دلی سے معاف کر دیا اور پھر بدستور محاصرہ میں مشغول ہو گئے ، اسکندریہ کے محاصرہ کو قریب قریب دو سال ہو چکے تھے ؛
Entity: مسلمہ — Type: /person